《谢吴迪吉以麻源桃实法制黄精见遗》
宋代·谢逸

平生刚直心，真率类狂绞。居首富儿门，肉食亦不饱。

北堂老发富，喜惧我心搅。瘦妻首飞蓬，敢谓美而佼。

妇姑宵不寐，清饿常至卯。幸赖亲友人，馈送亦稍稍。

崔嵬华子冈，秀岭横参昴。木桃芘菟竹，岁永樛枝挠。

千年采掇馀，曾近麻姑爪。喧喧声利区，献酬呈狯狡。

分甘及衡门，古心君独拗。作诗报嘉惠，质野言非巧。

作者简介：谢逸（1068-1113），字无逸，号溪堂。宋代临川城南（今属江西省抚州市）人。北宋文学家，江西诗派二十五法嗣之一。与其从弟谢薖并称“临川二谢”。与饶节、汪革、谢薖并称为“江西诗派临川四才子”。 曾写过300首咏蝶诗，人称“谢蝴蝶”。